钦定古今图书集成/明伦汇编/官常典/第637卷 > 田铎
## 钦定古今图书集成/明伦汇编/官常典/第637卷 > 田铎

按《明外史循吏传》：“铎字振之，阳城人。成化十四年进
士。授户部主事，历员外郎、郎中。弘治二年，四川饥，奉
命往赈，事竣复命。坐误遗敕中语，谪蓬州知州。时经
寇乱，前官设巡视乡正，与老人机兵下乡诇事，名为
刺奸，实病民。铎至，悉罢之。视事三日，即斋沐祷雨，雨
随降。有奸吏六人，积为民患，杖而逐之。盗数发，至入”
州城行劫。铎设策捕获，益增垒堞，申门禁，盗遂屏迹。
州滨江，民病涉，建大小二十四桥。三溪山高而无径，
凿之为途，民免登陟者十五里。东南江有洲八十馀
顷，居民樵采，蓄牧其中，为豪右所据，铎夺而复之。民
流他邑，遣人招徕，谕以免役三载。且恣耕山地，不增
赋额，复业者无算。取前贤懿行为《图说》悬之旌善亭，
朔望令老人聚童子诵习，而以时讲于州庭，人多归
化。监司行部，讶无投牒者，深嗟异之。每谒文庙，必与
诸生讲论经史，庙庑圮重为修葺。莅州八年，政声章
彻。上官屡荐，擢广东按察佥事。